作者：杨炎正
词牌/韵律：贺新郎

paragraphs: 十日狂风雨。
扫园林、红香万点，送春归去。
独有荼䕷开未到，留得一分春住。
早杨柳、趁晴飞絮。
可奈暖埃欺昼永，试薄罗衫子轻如雾。
惊旧恨，到眉宇。
东风台榭知何处。
问燕莺如今，尚有春光几许。
可欢一年游赏倦，放得无情露醑。
为唤取、扇歌裙舞。
乞得风光远两眼，待为君、满把金杯举。
扶醉玉，伴挥麈。